Wen: Juanita, Rudi, Jo en Nádine saam in ‘luukse konsert’ te sienDie bekroonde Afrikaanse sterre Juanita du Plessis, Rudi Claase, Nádine en Jo Black span eersdaags saam op een verhoog om hul eie treffers, asook ŉ paar nuwe verwerkings saam met ŉ volledige orkes uit te voer. Die Fluweel-konsert sal slegs vir een aand by die Theatre of Marcellus by Emperor’s Palace in Kempton Park op die planke wees. “Die kunstenaars behou hul individualiteit terwyl hulle aangevul word deur opwindende ensemble-ontginning,” sê Claase, wat ook die regie van die produksie behartig. “Popmusiek word met ŉ klassieke aanslag gepoets en verhef die bekende tot ŉ verrassende, vleiende ándersheid.” Al vier kunstenaars sal ook op een slag op die verhoog te sien wees, met musiek wat die hartsnare gaan streel, maar nie noodwendig net in Afrikaans of Engels sal wees nie. Die sangers sal deur ŉ volledige orkes begelei word. Daar is ook verskeie duette beplan vir die vertoning, waarvan sommige vir die eerste keer ooit regstreeks op ŉ verhoog gesien sal word. “Hoewel al die kunstenaars hulle grootste treffers gaan sing, kan konsertgangers ook verwag dat daar in elke segment van elke kunstenaar ŉ verrassende oomblik sal wees – ŉ uitvoering van iets deur die kunstenaar soos dit nog nooit voorheen gehoor is nie,” voeg Claase by. Die musikant benadruk dat dit vir elke gehoorlid ŉ intieme en unieke musiekbelewenis gaan wees, al is daar sitplek in die teater vir 1 000 gehoorlede. “Dit gaan ŉ luukse belewenis wees, net soos wat die woord ‘fluweel’ beskryf,” sê Claase. Die orkes wat saam met die kunstenaars sorg vir hierdie reuse-uitvoering bestaan uit die beste musikante in die bedryf soos Denny Lalouette op baskitaar, Raymond Greene op kitare, Vinnie Henrico op tromme, Evert van Niekerk en geselskap op strykers (viole) en Roland Dyers op klawers. Daar is ook dele van die produksie wat uitgevoer word deur die Johannesburgse Balletakademie. Die Fluweel-konsert word aangebied deur Numinous 102. Kaartjies vir die Fluweel-konsert kos tussen R200 en R360 per persoon en is hier beskikbaar. Wen: Twee gelukkige lesers kan elkeen ŉ dubbelkaartjie na die Fluweel-konsert op 29 Oktober om 20:00 by die Theatre of Marcellus by Emperor’s Palace wen. Die kompetisie sluit Woensdag 26 Oktober. Wenners sal per e-pos in kennis gestel word. Die kompetisie het gesluit. Bepalings en voorwaardes